Α.Σ. Λύκοι Καλοχωρίου

Ο Αθλητικός Σύλλογος Λύκοι Καλοχωρίου με έτος ίδρυσης το 1982 ή ΠΑΕ ΗΛΤΕΞ Λύκοι, όπως έγινε πιο γνωστός στην επαγγελματική του εκδοχή, υπήρξε ένας ποδοσφαιρικός σύλλογος με έδρα το Καλοχώρι Θεσσαλονίκης, ο οποίος έγραψε τη δική του ιστορία στο ελληνικό ποδόσφαιρο, αφού για μια δεκαετία περίπου (1995-2005) αγωνίστηκε στις μικρές εθνικές κατηγορίες: Β΄, Γ΄ και Δ΄ Εθνική. Αγωνιζόταν με χρώματα πράσινο και μαύρο με έμβλημα το λύκο. Διεξήγαγε τους εντός έδρας αγώνες της στο στάδιο «Στέλιος Ηλιάδης» του Καλοχωρίου, 8.000 θέσεων.

Ο ιδρυτής των Λύκων Κώστας Ηλιάδης
Ο Α.Σ. Λύκοι υπήρξε δημιούργημα του φίλαθλου επιχειρηματία Κώστα Ηλιάδη (Δράμα 1950 - Θεσσαλονίκη 2009), συνιδιοκτήτη (με τον αδερφό του) της κλωστοϋφαντουργίας «ΗΛΤΕΞ Α.Β.Ε.Ε.» (ΗΛΙΑΔΗΣ-ΤΕΞΤΙΛ). Ο Ηλιάδης υπήρξε κάτοχος πολλών εταιριών, όπως: «Knitting Mills of Pieria», «Iltex S.A.», «Dyeing Industry of Sindos S.A.», «Dyeing Industry of Kilkis S.A.», «Iltex Construction company S.A.», με συνολικό κύκλο εργασιών πάνω από 70.000.000 €, στις οποίες απασχολούνταν 900 περίπου εργαζόμενοι. Αρχικά, διεκδίκησε να αγοράσει τις μετοχές του Ηρακλή αλλά δεν συμφώνησε με τον μεγαλομέτοχο Π. Θεοδωρίδη και τότε αποφάσισε να ασχοληθεί με την ομάδα των Λύκων, που ως τότε ήταν αποκλειστικά ερασιτεχνική. Το Φεβρουάριο του 1996 διεκδίκησε χωρίς επιτυχία την προεδρία της ΕΠΣΜ αλλά ηττήθηκε από το ψηφοδέλτιο του Διονύση Ψωμιάδη. 

Ο Όμιλος Ηλιάδη υπήρξε για 15 περίπου χρόνια (1990-2004) ο σημαντικότερος κλωστοϋφαντουργικός όμιλος στην Ελλάδα. Το 2004 αντιμετώπισε οικονομικά προβλήματα και οδηγήθηκε σε χρεωκοπία, η οποία παρέσυρε και την ποδοσφαιρική ομάδα. Πέντε χρόνια αργότερα, στις 9 Αυγούστου 2009, ο Κώστας Ηλιάδης σκοτώθηκε σε τροχαίο ατύχημα σε ηλικία 59 ετών στην εθνική οδό Κατερίνης-Θεσσαλονίκης, ενώ φημολογείτο πως είχε εκδηλώσει ενδιαφέρον για την ΠΑΕ Άρης Θεσσαλονίκης.

Οι Λύκοι
Η δημιουργία και η πορεία των Λύκων αποτελεί μια ρομαντική ποδοσφαιρική ιστορία. Ο Ηλιάδης είχε μεράκι με το ποδόσφαιρο και παράλληλα με την επιχειρηματική του δράση, αποφάσισε να δημιουργήσει ένα πρότυπο ποδοσφαιρικό σωματείο στην έδρα της κλωστοϋφαντουργίας του, στο Καλοχώρι Θεσσαλονίκης. Κοντά στην επιχείρησή του υπήρχε από το 1982 η ανεξάρτητη ομάδα «Λύκοι», που είχαν ονομάσει έτσι ερασιτέχνες της περιοχής, επηρεασμένοι από τη συμπάθειά τους προς την αγγλική Γούλβς. Πολλοί ήταν εργαζόμενοι στην κλωστοϋφαντουργία και χιουμοριστικά αυτοαποκαλούνταν και «Γερόλυκοι». Η ομάδα ως το 1988 ήταν ανεξάρτητη αλλά όταν ο Ηλιάδης απέτυχε να αγοράσει την ΠΑΕ Ηρακλής, αποφάσισε να την «υιοθετήσει». Προχώρησε στη συγχώνευση της με την επίσημη ομάδα «Δίας Αμπελοκήπων» και την ενέταξε στην Ε.Π.Σ. Μακεδονίας με το αρχικό όνομα «Δίας-Λύκοι» και από το 1993 «ΗΛΤΕΞ Λύκοι». Σε λίγα χρόνια κατάφερε να την ανεβάσει από τα τοπικά πρωταθλήματα στη Δ΄ Εθνική. Το 1996 οι Λύκοι κατέκτησαν το πρωτάθλημα του ομίλου τους και ανέβηκαν στη Γ΄ Εθνική, οπότε μετατράπηκαν σε ΠΑΕ με την επωνυμία «ΗΛΤΕΞ ΛΥΚΟΙ». 

Οι Λύκοι έγραψαν τη δική τους ιστορία στο ελληνικό ποδόσφαιρο. Την πρώτη τους σεζόν στη Γ΄ Εθνική κέρδισαν την άνοδό τους στη Β΄ Εθνική, όπου έπαιξαν δύο χρονιές. Ως το 2005 που διαλύθηκαν αγωνίστηκαν συνολικά δύο σεζόν στη Β΄ Εθνική, έξι σεζόν στη Γ΄ και τέσσερις στη Δ΄. Το 2002 ήταν φιναλίστ του Κυπέλλου της Ε.Π.Σ. Μακεδονίας, όπου ηττήθηκαν από το Φοίνικα Πολίχνης με 1-2. Επίσης, το 1999 πέτυχαν μια σημαντική διάκριση στο Κύπελλο Ελλάδος, όταν έφτασαν ως τα προημιτελικά, όπου αποκλείστηκαν δύσκολα από τον Ηρακλή με σκορ 1-3, 2-1.  Τη σεζόν 2002-03 τερμάτισαν στη 12η θέση στη Γ' Εθνική. Αξιοσημείωτο γεγονός εκείνης της περιόδου ήταν η διακοπή του αγώνα της πρεμιέρας με τη Λάρισα λόγω τραυματισμού του επόπτη Κλημαντάκη από οπαδούς των Θεσσαλών, που οδήγησε σε τιμωρία αφαίρεσης 3 βαθμών από την ΑΕΛ.

Από τη σεζόν 2003-04 που παρουσιάστηκαν οικονομικά προβλήματα στην εταιρία του, ο Ηλιάδης προσπάθησε να επιτύχει συγχώνευση των Λύκων με τον Αγροτικό Αστέρα, κάτι που δεν έγινε. Η ΗΛΤΕΞ έπαψε να είναι χορηγός και το 2005 η ομάδα υποβιβάστηκε στη Δ΄ Εθνική. Την επόμενη σεζόν απορροφήθηκε από την Αναγέννηση Επανωμής και έπαψε πλέον να υφίσταται, αν και στα χαρτιά φαινόταν πως μετείχε στη Δ΄ Εθνική.

Αγωνιστική πορεία

Τίτλοι - διακρίσεις

Δευτεραθλητής Γ΄ Εθνικής (άνοδος στη Β΄): 1997
Πρωταθλητής Δ΄ Εθνικής: 1996
Δευτεραθλητής Δ΄ Εθνικής (άνοδος στη Γ΄): 2002
Φιναλίστ Κυπέλλου ΕΠΣΜ: 2002
Κύπελλο Ελλάδος 1999: Προημιτελικός γύρος
Κύπελλο Ελλάδος 1997: Δ΄ γύρος (16 ομάδες)

Το γήπεδο «Στέλιος Ηλιάδης» 
Ο Κώστας Ηλιάδης είχε πρωτοπόρες ιδέες. Μεταξύ άλλων είχε προσλάβει ειδικούς διατροφολογούς για τη δίαιτα των παικτών, που αργότερα δημοσίευσαν την εμπειρία τους στο σύλλογο.

Αλλά η μεγαλύτερη προσφορά του Ηλιάδη ήταν η κατασκευή στο Καλοχώρι ενός πρότυπου ποδοσφαιρικού γηπέδου, πρωτόγνωρου για ομάδα Γ΄ εθνικής. Το γήπεδο Λύκων Καλοχωρίου "Στέλιος Ηλιάδης", εγκαινιάστηκε τον Οκτώβριο του 1996 και στην τελική του μορφή είχε χωρητικότητα 8.369 καθήμενων θεατών, είχε σκεπαστές κερκίδες, χλοοτάπητα, προβολείς και σύγχρονες προπονητικές εγκαταστάσεις, που δεν υπήρχαν ούτε σε ομάδες Α΄ εθνικής.

Ποδοσφαιριστές
Τη φανέλα των Λύκων φόρεσαν πολλοί γνωστοί ποδοσφαιριστές των μικρών εθνικών κατηγοριών αλλά και ο διεθνής Βασίλης Δημητριάδης, στο τέλος της καριέρας του. Τη διετία 1997 - 1999 που αγωνίστηκαν στη Β΄ Εθνική και έφτασαν ως τον προημιτελικό γύρου του Κυπέλλου Ελλάδος 1999 με τους Λύκους έπαιξαν μεταξύ άλλων οι παίκτες:
1997-98: Μάξιμος Κατηκαρίδης, Γιώργος Παπαδόπουλος, Χαρ. Ζεκερίδης, Κ. Κορμαρής, Νεμπόϊσα Μαξίμοβιτς (Σερβ.), Σέρτζιαν Τσέροβιτς (Σερβ.), Μιρέλ Γιόσα.
1998-99: Απόστ. Λεκίδης, Μαρίνος, Ξάνθος, Παπαχρήστος, Γιώργος Στρατηλάτης, Σπ. Μπαξεβάνος, Κάκογλου, Ποντουνάβατς, Κρούνιτς, Τσέροβιτς, Μιχ. Κλοκίδης, Χαρ. Ζεκερίδης, Ι. Παπαδόπουλος, Βασίλης Δημητριάδης, Μιλ. Ντάμπιτς (14 γκολ), Χρυσοστομίδης, Παντελής, Κατηκαρίδης, Φιδάνης, Χαλδογερίδης, Γκιζέλης, Δημ. Σαμαράς, Μόσχου, Ιγνατιάδης.Μπατσουδης Δημ.
Άλλοι γνωστοί ποδοσφαιριστές των Λύκων που αγωνίστηκαν σε ομάδες Α΄ Εθνικής: 
Παναγιώτης Μολακίδης (τερμ.), Ολυμπιακός Π. 
Κώστας Οικονομίδης, ΠΑΟΚ, Άρης
Νίκος Λιθοξόπουλος, ΠΑΟΚ, Πανηλειακός
Κώστας Ηλιάδης, Ηρακλής, ΠΑΟΚ
Γιώργος Χατζόγλου, Άρης, Καλαμαριά
Νίκος Παπαδόπουλος, Άρης, Πανηλειακός

Οι δυο εντυπωσιακές πορείες στο Κύπελλο Ελλάδος

Κύπελλο Ελλάδος 1996-97
Δυο φορές οι Λύκοι πραγματοποίησαν εντυπωσιακές πορείες στη διοργάνωση του Κυπέλλου Ελλάδος, αφήνοντας κατάπληκτη την Ελλάδα. Το 1996-97, όταν ήταν ακόμη στη Γ΄ Εθνική, έφτασαν στον 4ο γύρο (στους 16), όπου αποκλείστηκαν από την ΑΕΚ, την οποία δυσκόλεψαν αρκετά στο πρώτο ματς, στο γήπ. "Κώστας Ηλιάδης", πριν ηττηθούν με 1-3, για να υποκύψουν φυσιολογικά στη ρεβάνς στη Νέα Φιλαδέλφεια με 0-3.

1ος γύρος: Λύκοι - Αλμωπός: 0-0, 2-0.
2ος γύρος: Λύκοι - Αναγέννηση Καρδίτσας: 3-0, 1-0.
3ος γύρος: Λύκοι - Ναυπακτιακός Αστέρας: 1-1, 3-2.
4ος γύρος (16 ομάδες): Λύκοι - ΑΕΚ: 1-3, 0-3.

Κύπελλο Ελλάδος 1998-99
Πιο εντυπωσιακή ήταν η πορεία στο Κύπελλο τη σεζόν 1998-99, χρονιά που υποβιβάστηκαν άδικα από τη Β΄ Εθνική, επειδή μηδενίστηκαν σε κρίσιμα ματς. Τη χρονιά αυτή αγωνίστηκε στους Λύκους ο διεθνής Βασίλης Δημητριάδης, που έκλεισε εκεί την καριέρα του. Στο Κύπελλο με προπονητή το Γιάννη Τσεβρετζή έφτασαν ως τα προημιτελικά του θεσμού, όπου αντιμετώπισαν ως ίσος προς ίσο τον Ηρακλή Θεσσαλονίκης. Στο γήπ. "Κώστας Ηλιάδης" προηγήθηκαν με 1-0 στο 12΄, ισοφαρίστηκαν στο 18΄ και κράτησαν την ισοπαλία ως το 84΄, αν και έπαιζαν με 10 παίκτες σε όλο το β΄ ημίχρονο, κατόπιν αποβολής του Φιδάνη στο 46΄. Τελικά, ήταν άτυχοι αφού δέχτηκαν και ένα αυτογκόλ στις καθυστερήσεις. Μετά το 1-3 του πρώτου ματς, φάνηκε πως η πρόκριση είχε κριθεί υπέρ του Ηρακλή. Όμως, στη ρεβάνς, στο Καυτανζόγλειο, οι Λύκοι τρόμαξαν τον Ηρακλή. Προηγήθηκαν στο α΄ ημίχρονο με 1-0, ισοφαρίστηκαν στις αρχές του β΄, ήταν καλύτερη ομάδα στον υπόλοιπο αγώνα αλλά πέτυχαν ένα γκολ μόλις στο 90΄, που δεν ήταν αρκετό για να τους δώσει την πρόκριση. 

1ος γύρος: Λύκοι - Α.Ε. Αχαϊκή: 2-0 (Τσέροβιτς 21΄, Βασίλης Δημητριάδης 53΄).
2ος γύρος: Λύκοι - Ε.Α. Ρεθυμνιακού: 2-1 (Κλοκίδης 15΄, Κάκογλου 70΄ - Φυσσέας 36΄).
3ος γύρος: Λύκοι - Φ.Σ. Κοζάνης: 5-1 (Ζεκερίδης 2΄, Αναστασιάδης (αυτ.) 57΄, Ντάμπιτς 69΄, Παντελής 80΄, 90΄ - Μιχαΐλοβιτς 55΄).
Προημιτελικός γύρος: 
α΄ ματς, 27 Ιανουαρίου 1999: Καλοχώρι, γηπ. «Κώστας Ηλιάδης»: Λύκοι - Ηρακλής Θεσσαλονίκης: 1-3 (Παντελής 12΄ - Σέμος 18΄, Άντερσον 84΄, Ιγνατιάδης (αυτ.) 92΄)
β΄ ματς, 17 Φεβρουαρίου 1999: Θεσσαλονίκη, Καυτανζόγλειο Στάδιο: Ηρακλής Θεσσαλονίκης - Λύκοι: 1-2 (Ξενίδης 49΄- Κλοκίδης 27΄, Κατηκαρίδης 90΄).

Παραπομπές

Πηγές

Στατιστική ποδοσφαίρου.
Ν. Νικολαΐδη, «Εκεί, εκεί στη Β΄ εθνική», Αθήνα 2011, σσ. 221-232.

Εξωτερικοί σύνδεσμοι
 Ιστοσελίδα

Ανενεργές ποδοσφαιρικές ομάδες Ελλάδας
Αθλητικοί σύλλογοι Θεσσαλονίκης
Ιδρύσεις αθλητικών συλλόγων το 1982
Ιδρύσεις ποδοσφαιρικών ομάδων το 1982